Document ID: 32004R2094

KOMISIJAS REGULA (EK) Nr. 2094/2004
(2004. gada 8. decembris)
par tarifa kvotas atvēršanu un pārvaldīšanu 10 000 tonnu citādi apstrādātu auzu graudu ar KN kodu 1104 22 98
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1), un jo īpaši tās 12. panta 1. punktu,
tā kā:
(1)
Lai ievērotu savas saistības Pasaules Tirdzniecības organizācijā, Kopiena katram tirdzniecības gadam, sākot no 1996. gada 1. janvāra, ir noteikusi tarifa kvotu ar nulles nodokļa likmi citādi apstrādātiem auzu graudiem ar KN kodu 1104 22 98.
(2)
Līdz 2004./2005. tirdzniecības gadam šo kvotu reglamentēja Komisijas 1996. gada 12. decembra Regula (EK) Nr. 2369/96 par Kopienas tarifa kvotas atvēršanu un pārvaldīšanu 10 000 tonnu citādi apstrādātu auzu graudu ar KN kodu 1104 22 98 (2). Šī regula paredz importēšanas atļaujas, uz kurām ik mēnesi iesniedzami pieteikumi.
(3)
Komisijas 1993. gada 2. jūlija Regula (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (3), kodificē pārvaldības noteikumus, ko piemēro tarifa kvotām, kuras paredzētas lietošanai hronoloģiski, ievērojot muitas deklarāciju datumus un tāda importa uzraudzību, uz kuru attiecina preferenču sistēmu.
(4)
Vienkāršības labad un ņemot vērā nelielo tarifa kvotas apjomu 10 000 tonnu citādi apstrādātu auzu graudu ar KN kodu 1104 22 98, no 2005./2006. tirdzniecības gada minētās kvotas pārvaldībai ir jāpiemēro Regulas (EEK) Nr. 2454/93 noteikumi, kā arī jāatceļ Regula (EK) Nr. 2369/96. Administratīvu apsvērumu dēļ minētajai kvotai ir jāpiešķir jauns kārtas numurs.
(5)
Regulas (EK) Nr. 1784/2003 9. panta 1. punktā ir paredzēta atkāpe no prasības iesniegt ievešanas atļauju attiecībā uz tiem produktiem, kam nav ievērojamas ietekmes uz labības tirgus piegādes stāvokli. Kopiena katru gadu importē caurmērā 6 000 tonnu citādi apstrādātu auzu graudu ar KN kodu 1104 22 98. Tas ir neliels daudzums īpašu produktu rūpnieciskām vajadzībām, kas nekādi neietekmē labības tirgu. Tātad var piemērot atkāpi no prasības iesniegt ievešanas atļauju, kas norādīta Regulas (EK) Nr. 1784/2003 9. panta 1. punktā.
(6)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Pielikumā norādīto tarifa kvotu katram tirdzniecības gadam atver no 1. jūlija līdz 30. jūnijam.
2. pants
Tarifa kvotu, kas minēta 1. pantā, Komisija pārvalda saskaņā ar Regulas (EEK) Nr. 2454/93 308. panta a), b) un c) apakšpunktu.
3. pants
Ievedot auzu graudus saskaņā ar tarifa kvotu, kas minēta 1. pantā, ievešanas atļauja nav jāiesniedz.
4. pants
Regula (EK) Nr. 2369/96 ir atcelta.
5. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2005. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 8. decembrī

Labels: 3
17